ħobbu. Speċjalment fejn jiltaqa' mal-baħar. Forsi nħobbu għax ifakkarni fil-baħar. U fil-fatt inħobbu l-aktar meta jiltaqa' mal-baħar. Għax jixxarrab. U jibbies. Nimxi fuqu b'aktar faċilita. U jiffriskali saqajja. Sieħbi imma ma jafdahx. Jgħid li qatt ma taf x'hemm mistur fih. U ta' ġo fih taf iweġġak. Jidħol f'saqajk u jinfettak. U fitt ukoll. Dubbiena tiġi fuqek u titlaq. Imma r-ramel jeħel miegħek. Ileqq veru imma ma jiswiex daqs kastell mibni minn tifel. Illum imma webbiltu jiġi miegħi. Għedtlu mmorru sal-baħar. Ma semmejtx ramel għax inkella ma kienx jiġi mill-ewwel. Għaddejt għalih u konna fil-karozza tiegħi. U bl-isteering f'idi ġejt hawn fil-bajja. Għedt f'qalbi jgerger tnejn fil-bidu u malajr jgħaddielu. U kien liebes papoċċ mhux karkur allura m'għandux skuża li se jeħel miegħu jew li jista' jdaħħal xi ħaġa f'saqajh. Ipparkjajt. Inżilna mill-karozza. Qalli mela hawn ġejna. U jien dħakt. - Se ngħaddi sal-latrina jiena. - Irranġa. Jien se nibda nimxi lejn il-baħar. U mxejt fuq ir-ramel. In-naħa n-niexfa. Ma qarmiċx taħt saqajja imma mellisni. Kważi xtaqt li għandi qasma f'saqajja ħalli jidħol ftit ramel hemm u jsir aktar parti minni. Mort in-naħa l-oħra tal-bajja. Ridt nimxi fuq ir-ramel kemm niflaħ, imma ma ridtx indur u nagħqad fi ċrieki, għax bżajt li l-koppja mixħuta fuq ir-ramel jgħadduni b'sempliċi. Intasabt fejn kien hemm biċċa ġebla ġmielha u xrift ix-xugaman. Il-ġebla sservi bħala mħadda. Se tkun iebsa vera imma r-ramel se jkun aħjar mill-aqwa saqqu. Ħriġt il-ktieb. Naqra ftit qabel ninżel ngħum. Għadu ż-żmien għall-baħar forsi imma la qed hawn u x-xemx qed tiddi mhux se nitlef għawma. Imma nħalli l-għawm għall-aħħar. Bejn għax l-għawma qisha l-ġelat u għalhekk tagħmilha l-aħħar biex tissiġilla l-ġurnata u bejn ikolli nammetti li 'l bogħod mill-idealiżmu nagħmel hekk għal ġieħ il-prattiċita. Jekk ngħum issa nirżaħ u jkolli ndur lejn id-dar. Sadattant se nixħet rasi 'l fuq u nkompli dal-ktieb. U rasi qiegħda 'l fuq imma l-ktieb niżżiltu biex naħseb ftit fuq l-aħħar sentenza li qrajt. 'It-tama bħal bużżieqa, ma tistax issalpa lejn is-sema jekk iżżommha bi spaga.' U qed nara ħames bżieżaq. Safra, ħamra, blu, vjola u ħadra. Tnejn oħra jonqos biex ikun hemm il-kuluri tal-qawsalla. U mdendel magħhom, jixxengel 'il fuq mir-ramel hemm Xandru. Xengilt idi. Mhux bħal Taljan meta jrid jispjega. Imma bħal Malti li qed jistgħaġeb u ma jistax jifhem. - Taf li niddejjaq nimxi fuq ir-ramel.
Ramel u bżieżaq